Ilesia de Sant Crapás de Santa Cruz d'as Serors

A **ilesia de Sant Crapás de Santa Cruz d'as Serors** ye una ilesia d'estilo romanico aragonesa que se troba en a localidat de Santa Cruz d'as Serors, en a comarca d'a Chacetania y provincia de Uesca. Dende lo punto d'anvista d'a suya adscripción administrativa en a Ilesia Catolica, pende de l'arcipestrau de Chaca-Berdún en a diocesi de Chaca y a provincia eclesiastica de Pamplona y Tudela.

Adedicada a Sant Crapás, un santo bien vinclau a lo pelegrinache, fácil que la suya advocación tienga lo suyo orichen en os pelegrins que viachaban por o camín de Sant Chaime, que esnavesa bien amán d'o templo, a una distancia d'alto u baixo 2 km. L'edificio ye d'o sieglo XI (anyos 1020-1030) mientres o reinau de Sancho Garcés III de Navarra y ye bien sobrio en a suya decoración exterior. Actualment, ye la ilesia parroquial d'o lugar de Santa Cruz d'as Serors.

## Historia
As primeras citas documentals de Sant Crapás son de 1061 y 1084 y documentan o templo como construyiu en un lugar propiedat d'o rei, pero en 1089 se documenta la suya cesión a l'amanau monesterio de Sant Chuan d'a Penya.

En os sieglos XVII y XVIII se facioron reformas en o templo, en adhibindo-le dos naus laterals que fuoron suprimidas en a suya restauración mientres os anyos 1960 ta tornar o templo en o suyo aspecto orichinal.

## Descripción
### Interior
O templo poseye nomás que una sola nau dividida en dos trampos por un arco faixón de meyo punto que sustenta una vuelta d'ariesta que los cubre toz dos y no poseye garra decoración interior. Se troba cubierto por un tellau a dos auguas.

En a cabecera d'a nau se troba un presbiterio de forma trapezoidal cubierto por vuelta de canyón. En l'abside (semicircular y cubierto por vuelta de cuarto de esfera) bi ha tres chicotas finestras (alusivas a la Santisma Trinidat) con arco de meyo punto y doble derrame que dotan de luz l'interior, chunto con atras dos lucherament abocinadas en a frontera meridional d'o templo. En a suya paret septentrional se i trobaba una atra finestra cruciforme, hue cegada.

### Exterior
Exteriorment la ilesia conserva l'austeridat decorativa d'o suyo interior y nomás se i troban que chicoz arcos ciegos en todo lo suyo perimetro que descansan alternativament un de cada dos en lesenas, con siet lesenas en o canto norte y atras siet en o canto sud de l'edificio, amás de cinco en a suya cabecera y tres a los suyos piez, estando istos zagueros descentraus ta acoplar-se a lo forau d'a puerta d'o templo.

A frontera prencipal a l'ueste ye extremadament simpla, con una puerta una mica descentrada con nomás que una arquivolta con candals desiguals en arco de meyo punto baixo lo cual bi ha un timpano y un membral sin garra decoración.

### Torre
A ilesia poseye una torre-campanal de planta cuadrada que se troba situada sobre lo presbiterio sin acceso dende l'interior d'o templo. Ista torre s'adhibió a l'edificio en o sieglo XII y orichinalment teneba dos pisos mas fendo un total de tres, d'os cuals hue no se conserva so que un. O solo cuerpo que se conserva d'a torre poseye finestra simpla en o suyo canto occidental y finestra cheminada en os atros tres.

## Protección legal
A ilesia de Sant Crapás de Santa Cruz d'as Serors se troba protechida legalment con a suya declaración como Bien d'Intrés Cultural (codigo RI-51-0011127) dende lo 30 de noviembre de 2004.

## Galería d'imáchens

Imachen:Iglesia de San Caprasio en Santa Cruz de la Serós.jpg|L'abside y lo campanal de Sant Crapás.
Imachen:Iglesia de San Caprasio, Santa Cruz de la Serós, Huesca, España, 2023-01-05, DD 72.jpg|Anvista lateral d'a nau con a suya decoración exterior.
Imachen:Iglesia de San Caprasio. Santa Cruz de la Serós.jpg|Atra anvista lateral d'a nau.
Imachen:Iglesia de San Caprasio, Santa Cruz de la Serós, Huesca, España, 2023-01-05, DD 74.jpg|L'interior d'o templo.
Imachen:Santa Cruz de la Serós - Iglesia de San Caprasio 02.jpg|Frontera prencipal.
Imachen:Santa Cruz de la Serós San Caprasio 5304.JPG|Detalle d'a torre-campanal.
Imachen:Santa Cruz de la Serós San Caprasio 5310.JPG|Detalle de l'abside.


## Referencias

## Vinclos externos

*  ''Iglesia de San Caprasio'', en a web d'o *[[Sistema de Información del Patrimonio Cultural Aragonés]]*.
*  ''Santa Cruz de la Serós. Iglesia parroquial de San Caprasio'', en ''www.RomanicoAragones.com.